**АДМИНИСТРАЦИЯ НА ПРЕЗИДЕНТА**

**НА РЕПУБЛИКА БЪЛГАРИЯ**

**КОМИСИЯ ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**ГОДИШЕН ДОКЛАД[[1]](#footnote-1)**

**ЗА РАБОТАТА НА КОМИСИЯТА ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**през 2018 година**

**СЪДЪРЖАНИЕ:**

1. Ред за осъществяване на дейността на Комисията по наименуване на обекти с национално значение и населени места

2. Брой проведени заседания на Комисията по наименуване на обекти с национално значение и населени места

3. Предложения, по които Президентът на Република България се е произнесъл

1. **Ред за осъществяване на дейността на Комисията по наименуване на обекти с национално значение и населени места ( Комисията )**

Комисията по наименуване на обекти с национално значение и населени места към президента на Република България е помощен орган със съвещателни функции, който подпомага президента при изпълнението на неговото правомощие по чл. 98, т. 13 от Конституцията.

Съгласно, утвърдените с Указ № 107 от 11 април 2017 г, Правила за работа на Комисията и след получено юридическо становище, петчленният състав на Комисията взе решение да промени един от приетите принципи, които прилага при осъществяване на своята работа, а именно:

*„На територията на Република България да не се именуват населени места и обекти с национално значение на живи личности “*

Този принцип се изменя на: *"Да не се наименуват на живи личности обекти с национално значение и населени места".*

1. **Брой проведени заседания на Комисията по наименуване на обекти с национално значение и населени места**

Комисията образува преписки по всяко постъпило предложение за наименуване или промяна на наименованието на обекти с национално значение и населени места.

За периода от 01 януари 2018 г. до 31 декември 2018 г. Комисията по наименуване на обекти с национално значение и населени места е провела две редовни заседания.

**3. Предложения, по които президентът на Република България се е произнесъл**

Комисията по наименуване на обекти с национално значение и населени места е разгледала преписките, образувани по постъпилите през 2018 година предложения.

На 29 януари 2018 г. Комисията проведе редовно заседание, на което беше разгледано по същество предложението, отправено от Министерството на външните работи (МВнР) за наименования на 59 /петдесет и девет/ географски обекти в Антарктида. Комисията взе следните решения:

* отхвърля 4 ( четири ) обекта за наименуване, които не отговарят на приет принцип на работа на Комисията, а именно: *"Да не се наименуват на живи личности обекти с национално значение и населени места";*
* предлага да бъде издаден указ за наименуване на 32 ( тридесет и два ) обекта. Предложенията са обосновани и са в съответствие с приетите принципи на работа на Комисията. Издаден Указ № 117 ( обн. в ДВ, бр.38 / 08.05.2018г.)
* връща на вносителя 23 ( двадесет и три ) предложения за наименуване за преработване, в съзвучие с българските традиции в областта на именуването.

На 11 юли 2018 г. Комисията проведе второ редовно заседание, на което бяха разгледани три преписки със следните предложения:

* Предложение, отправено от Министерството на външните работи (МВнР) за наименования на 24 ( двадесет и четири ) географски обекти в Антарктида. Комисията прие, че предложенията са в съответствие с приетите принципи на работа и предлага да бъде издаден указ за наименуване. Издаден Указ № 277 ( обн. в ДВ, бр.99 / 30.11.2018г.)
* Предложение от Инициативен комитет за отдаване на почит и увековечаване паметта на д-р Желю Желев. Комисията единодушно прие решение предложението да не бъде подкрепено. Мотивите на членовете на комисията са следните:
* по отношение на преименуването на летище София

1. Министерството на транспорта, информационните технологии и съобщенията ( МТИТС ) е принципал на „Летище София“ ЕАД, което е и най-голямото международно летище на територията на нашата страна. Това обстоятелство налага инициаторите на предложението да се обърнат за становище относно смяната на името на летище София към МТИТС, както и към Столична община;
2. През последните години в публичното пространство е имало различни инициативи за именуване на летището в т.ч. и предложения до Комисията по наименуване на обекти с национално значение и населени места към Президента на Р България, които обаче не са довели до обществен дебат и съгласувателни процедури.

* по отношение на преименуването на площад „Свети Александър Невски“

1. За преименуването на площад „Свети Александър Невски“ – инициаторите следва да се обърнат към компетентния орган, в случая Столичен общински съвет. Реда за именуването или преименуване на улици, площади и други обекти с общинско значение е регламентирано в Закон за местното самоуправление и местната администрация.

* по отношение на именуване на улици в населени места и поставяне на паметник и паметни плочи

1. Именуването на улици в градовете Сунгурларе, Смядово, Момчилград, Джебел, Крумовград и други не е предмет на работата на Комисията по наименуване на обекти с национално значение и населени места към Президента. Общинските съвети на съответното населено място приемат такива решения, съгласно разпоредбите на Закон за местното самоуправление и местната администрация.
2. Поставянето на паметник на Ж. Желев в двора на Софийския университет „Св. Климент Охридски“ и в община Кърджали, както и на паметна плоча в сградата на Профилираната езикова гимназия „Никола Йонков Вапцаров“ в гр. Шумен е от компетенцията на университетите и местните власти, които имат своята автономия при вземане на решения от такъв характер.

* Предложение, направено от проф. д.и.н. Иван Тютюнджиев, г-н Димитър Томов, Инициативна група-гр. Казанлък и Историческо дружество „Българска орда“- гр. Стара Загора за възстановяване на името на старопланинския връх „Свети Никола“.

Комисията единодушно прие решение така внесените предложения да не бъде подкрепени и се мотивира със следното**:**

1. Комисията смята за необходимо широката общественост и българските граждани да бъдат информирани в достатъчна степен с историческите факти, за да изразят своето отношение;
2. Важно е да бъде видяна и реакцията на обществото и гражданите, а не само на историците;
3. Важно е да се чуят и различни мнения, подкрепени с аргументи;
4. Решението за преименуване на връх Шипка следва да бъде предхождано от много широк обществен дебат, в който задължително следва да бъдат привлечени представители на различни институции, в т.ч. Министерство на образованието и науката и Министерство на културата, представители на научните среди, историци, езиковеди, интелектуалци и др.

Съгласно Правилата за работа на Комисията заинтересованите лица са уведомени писмено за приетите решения.[[2]](#footnote-2)

1. На основание чл. 14 от Правилата за работа на Комисията по наименуване на обекти с национално значение и населени места [↑](#footnote-ref-1)
2. На основание чл. 12 от Правилата за работа на Комисията по наименуване на обекти с национално значение и населени места [↑](#footnote-ref-2)